b'\n_START_ARTICLE_\nKoliziejus\n_START_PARAGRAPH_\nKoliziejus dar kitaip vadinamas Flavijaus amfiteatras\xc2\xa0\xe2\x80\x93 did\xc5\xbeiausias ir seniausias pasaulyje amfiteatras, esantis Romoje, Italijoje. Gars\xc4\x97jo gladiatori\xc5\xb3 kovomis tarpusavyje ir prie\xc5\xa1 laukinius gyv\xc5\xabnus. V\xc4\x97liau, 404\xc2\xa0m., \xc5\xa1ie kankinimai paskelbti nelegaliais.\n_START_SECTION_\nArchitekt\xc5\xabra\n_START_PARAGRAPH_\nSkirtingai nuo graik\xc5\xb3 teatr\xc5\xb3 kurie b\xc5\xabdavo statomi viena puse pri\xc5\xa1lieti prie kalvos, Koliziejus yra laisvai stovintis pastatas. Savo strukt\xc5\xabra jis pana\xc5\xa1us \xc4\xaf du prie\xc5\xa1prie\xc5\xa1ais stovin\xc4\x8dius rom\xc4\x97n\xc5\xb3 amfiteatrus. \xc5\xa0ie b\xc5\xabdavo pusrutulio formos, su scena vienoje pus\xc4\x97je ir \xc5\xbei\xc5\xabrov\xc5\xb3 vietomis kitoje. Scena elips\xc4\x97s pavidalo, 76\xc3\x9746 m. Statinio dydis siekia 185\xc3\x97156 m, i\xc5\xa1orin\xc4\x97s sienos auk\xc5\xa1tis 48 m. Jis pastatytas i\xc5\xa1 dideli\xc5\xb3 akmen\xc5\xb3, sujunt\xc5\xb3 metaliniais sutvirtinimais. Vir\xc5\xa1uje b\xc5\xabdavo i\xc5\xa1tempiamas \xc5\xbei\xc5\xabrovus nuo saul\xc4\x97s ar lietaus dengiantis audeklas (velarium). Jis buvo sutvirtintas virv\xc4\x97mis, su didele skyle centre (nedeng\xc4\x97 scenos). \xc5\xa0\xc4\xaf dangal\xc4\x85 i\xc5\xa1tempdavo bei tvark\xc4\x97 Romos laivyno j\xc5\xabreivi\xc5\xb3 komanda._NEWLINE_\xc5\xbdem\xc4\x97s pavir\xc5\xa1iuje Koliziejus tur\xc4\x97jo 80 ratu i\xc5\xa1d\xc4\x97styt\xc5\xb3 \xc4\xaf\xc4\x97jim\xc5\xb3, i\xc5\xa1 kuri\xc5\xb3 eiliniams \xc5\xbei\xc5\xabrovams buvo skirti 76. \xc5\xbdi\xc5\xabrov\xc5\xb3 paskirstymas (numeruoti \xc4\xaf\xc4\x97jimai, zonos, bilietai) daug kuo primena ir dabartinius stadionus. Itin kilmingi \xc5\xbei\xc5\xabrovai patekdavo \xc4\xaf savo vietas tuneliais, kad nereik\xc4\x97t\xc5\xb3 eiti per mini\xc4\x85. Kiti tuneliai buvo skirti \xc5\xbev\xc4\x97rims bei gladiatoriams._NEWLINE_Koliziejus pastatytas greta Romos forumo. Greta taip pat stov\xc4\x97jo gladiatori\xc5\xb3 mokykla (Ludus magnus), ginkl\xc5\xb3 bei ma\xc5\xa1in\xc5\xb3 saugyklos, Sanitarium (kur b\xc5\xabdavo gydomi su\xc5\xbeeisti gladiatoriai) bei Spolarium (kur b\xc5\xabdavo tvarkomi lavonai)._NEWLINE_\xc4\xaevairi\xc5\xb3 \xc5\xa1altini\xc5\xb3 duomenimis, Koliziejuje tilpdavo nuo 50 iki 85 t\xc5\xabkst. \xc5\xbei\xc5\xabrov\xc5\xb3. \xc5\xa0iuo metu vidus yra sugriautas, tod\xc4\x97l pa\xc4\x8diame Koliziejuje b\xc5\xabt\xc5\xb3 vietos ne daugiau kaip keliems \xc5\xa1imtams \xc5\xbei\xc5\xabrov\xc5\xb3. Ta\xc4\x8diau daug \xc5\xbeymi\xc5\xb3 atlik\xc4\x97j\xc5\xb3 (Ray Charles 2002, Paul McCartney 2003, Elton John 2005,, Billy Joel 2006) buvo sureng\xc4\x99 koncertus greta pastato.\n_START_SECTION_\nKaip kovos arena\n_START_PARAGRAPH_\nKoliziejus prad\xc4\x97tas statyti 72 m\xc5\xabs\xc5\xb3 eros metais valdant imperatoriui Vespasianui\xc2\xa0\xe2\x80\x93 Flavij\xc5\xb3 dinastijos pradininkui, baigtas\xc2\xa0\xe2\x80\x93 80 m., valdant imperatoriui Titui. Vien atidarymo i\xc5\xa1kilm\xc4\x97se nudobta apie 9,000 laukini\xc5\xb3 \xc5\xbev\xc4\x97ri\xc5\xb3._NEWLINE_Kol stovi Koliziejus, stovi Roma, sakydavo rom\xc4\x97nai,- Jam sugriuvus, sugrius ir Roma, o su ja ir pasaulis ._NEWLINE_\xc4\x8cia vyko masi\xc5\xa1ki renginiai. Pavyzd\xc5\xbeiui, 107 metais Trajanas, \xc5\xa1vesdamas pergales Dakijoje, sureng\xc4\x97 kautyni\xc5\xb3 serij\xc4\x85 dalyvaujant 11 000 gyv\xc5\xabn\xc5\xb3 ir 10 000 gladiatori\xc5\xb3. Ji tes\xc4\x97si 123 dienas. Pertraukose tarp kov\xc5\xb3 metu buvo vykdomi mirties nuosprend\xc5\xbeiai: nuteistieji buvo siun\xc4\x8diami prie\xc5\xa1 \xc5\xbev\xc4\x97ris neginkluoti. Rengini\xc5\xb3 metu buvo naudojamos med\xc5\xbei\xc5\xb3, pastat\xc5\xb3 ir kitokios dekoracijos. Vyko teatro vaidinimai, kuri\xc5\xb3 metu \xc5\xbe\xc5\xabstan\xc4\x8dius veik\xc4\x97jus vaidinantys aktoriai (nuteistieji) i\xc5\xa1 ties\xc5\xb3 b\xc5\xabdavo nu\xc5\xbeudomi._NEWLINE_391 m vienuolis \xc5\xa1v. Telemachas kovos metu i\xc5\xa1\xc4\x97jo \xc4\xaf aren\xc4\x85, protestuodamas prie\xc5\xa1 kautynes bei m\xc4\x97gindamas jas nutraukti. Pasipiktin\xc4\x99 \xc5\xbei\xc5\xabrovai u\xc5\xbemu\xc5\xa1\xc4\x97 j\xc4\xaf akmenimis . Po to \xc5\xbemoni\xc5\xb3 nuomon\xc4\x97 \xc4\x97m\xc4\x97 keistis, vienuolio elgesys padar\xc4\x97 \xc4\xafsp\xc5\xabd\xc4\xaf imperatoriui (Honorijui)._NEWLINE_Gladiatori\xc5\xb3 kovos paskutin\xc4\xaf kart\xc4\x85 min\xc4\x97tos 435 m. nors taip pat manoma jog paskutin\xc4\x97 kova gal\xc4\x97jo b\xc5\xabti ir 404 m., kuomet jos buvo u\xc5\xbedraustos. Gyv\xc5\xabn\xc5\xb3 med\xc5\xbeiokl\xc4\x97s tes\xc4\x97si dar ma\xc5\xbeiausiai iki 523 m. (tais metais Teodorikas Didysis kritikavo j\xc5\xb3 reng\xc4\x97jus u\xc5\xbe per didel\xc4\xaf i\xc5\xa1laidavim\xc4\x85).\n_START_SECTION_\nViduram\xc5\xbeiai\n_START_PARAGRAPH_\nV\xc4\x97liau \xc4\xafvairios patalpos buvo naudojamos gyvenimui ir dirbtuv\xc4\x97ms. 217 m. Koliziejus nukent\xc4\x97jo nuo gaisro: sudeg\xc4\x97 daug medini\xc5\xb3 konstrukcij\xc5\xb3, taisymai tes\xc4\x97si iki 320 m. Pagal Dio Cassius, gaisr\xc4\x85 suk\xc4\x97l\xc4\x97 \xc5\xbeaibas. Apie 1200 m. Frangipani \xc5\xa1eima naudojo pastat\xc4\x85 kaip pil\xc4\xaf._NEWLINE_Didel\xc4\x99 \xc5\xbeal\xc4\x85 padar\xc4\x97 1349 m. \xc5\xbeem\xc4\x97s dreb\xc4\x97jimas, kurio metu griuvo ant ma\xc5\xbeiau stabilios \xc5\xbeem\xc4\x97s stovinti pus\xc4\x97. Dauguma nuvirtusi\xc5\xb3 akmen\xc5\xb3 buvo panaudoti kitiems pastatams statyti ar remontuoti. XIV am\xc5\xbeiuje \xc4\xaf Koliziej\xc5\xb3 persik\xc4\x97l\xc4\x97 religin\xc4\x97 bendruomen\xc4\x97, kuri gyveno \xc4\x8dia iki XIX am\xc5\xbeiaus.  _NEWLINE_1749 m. popie\xc5\xbeius Benediktas XIV paskelb\xc4\x97 Koliziej\xc5\xb3 \xc5\xa1venta vieta, nes gladiatori\xc5\xb3 kov\xc5\xb3 laikias \xc4\x8dia grei\xc4\x8diausiai mirtim nubausta daug ankstyv\xc5\xb3j\xc5\xb3 krik\xc5\xa1\xc4\x8dioni\xc5\xb3 (istorini\xc5\xb3 dokument\xc5\xb3 apie tai n\xc4\x97ra i\xc5\xa1lik\xc4\x99). Vietoje, kur s\xc4\x97dedavo imperatorius, dabar stovi kry\xc5\xbeius. _NEWLINE_1820\xc2\xa0m. popie\xc5\xbeius Pijus VII \xc4\xafsak\xc4\x97 atstatyti statinio i\xc5\xa1orin\xc4\xaf \xc5\xbeied\xc4\x85 laikan\xc4\x8dias konstrukcijas.\n_START_SECTION_\nNaujausia istorija\n_START_PARAGRAPH_\n2007\xc2\xa0m. liepos 7 d. Romos Koliziejus buvo \xc4\xaftrauktas \xc4\xaf \xc4\xafsp\xc5\xabdingiausi\xc5\xb3 \xc5\xa1iuolaikinio pasaulio statini\xc5\xb3 s\xc4\x85ra\xc5\xa1\xc4\x85, vadinamu Naujieji septyni pasaulio stebuklai._NEWLINE_2010\xc2\xa0m. rugs\xc4\x97jo m\xc4\x97nes\xc4\xaf miesto vald\xc5\xbeia nusprend\xc4\x97 atidaryti visuomenei Koliziejaus po\xc5\xbeemius ir leisti juose lankytis turistams._NEWLINE_2000\xc2\xa0m. Ridley Scott filme Gladiatorius viena pagrindini\xc5\xb3 scen\xc5\xb3 (vaizduojanti II a.) vyko kompiuterin\xc4\x97mis sistemomis atkurtame Koliziejuje.'